Diari Oficial de la Generalitat Valenciana


Sumari del DOGV 5915, del 17-12-2008 (2008/14644)

DECRET 200/2008, de 12 de desembre, del Consell, pel qual es declara Paratge Natural Municipal l'enclavament denominat La Dehesa, al terme municipal de Soneja.
---------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/12/12/200**

### Versions

 28/03/2009 - Actualitat  Text inicial: 17/12/2008 - 27/03/2009 

### Dades del document

Número de DOGV
:   5915

Data del DOGV
:   17-12-2008

Secció del DOGV
:   I. DISPOSICIONS GENERALS

Número del document
:   2008/14855


Data del document
:   12-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Correcció d'errades

 Descriptors 

:   * Soneja
    * reserva natural
    * legislació
    * municipi

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 28.03.2009**

**Decret 200/2008, de 12 de desembre, del Consell, pel qual es declara Paratge Natural Municipal l'enclavament denominat La Dehesa, al terme municipal de Soneja.**

**[(DOCV núm. 5915 de 17.12.2008)](http://www.docv.gva.es/datos/2008/12/17/pdf/2008_14647.pdf) Ref. 014592/2008**

El Paratge Natural Municipal La Dehesa es localitza al terme municipal de Soneja, a la província de Castelló.

Aquest enclavament destaca principalment per la seua litologia silícia, amb una vegetació on destaquen les formacions compostes per sureres, per la presència d'una llacuna endorreica de naturalesa silícia en una de zona de muntanya, única d'aquestes característiques a la Comunitat Valenciana, i per la integració dels cultius tradicionals de secà en aquest sistema natural, que s'ha traduït en un augment d'hàbitats i de qualitat del paisatge. També convé destacar el patrimoni cultural que atresora el paratge, amb la presència de sis jaciments arqueológics del paleolític, de l'edat del bronze i d'època ibèrica.

Per tot aixó, i a iniciativa de l'Ajuntament de Soneja, la Generalitat, per raó del que estableix l'article 49.1.10ª. de l'Estatut d'Autonomia de la Comunitat Valenciana, que estableix, entre altres matèries, la competència exclusiva de la Generalitat sobre espais naturals protegits, d'acord amb el que disposa l'article 149.1.23. de la Constitució espanyola, va considerar necessària la declaració d'un règim especial de protecció dels valors naturals d'aquest espai natural.

Així, prenent en consideració que la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, estableix la figura de protecció denominada paratge natural municipal, la qual s'adapta a les característiques d'aquest enclavament i proporciona la via jurídica idónia per a la consecució dels objectius de protecció pretesos, es va iniciar la tramitació administrativa corresponent, de conformitat amb el que disposa el llavors vigent Decret 109/1998, de 29 de juliol, del Consell, pel qual es regula la declaració de paratges naturals municipals i les relacions de cooperació entre la Generalitat i els municipis per a la seua gestió, ara derogat per l'actual Decret 161/2004, de 3 de setembre, del Consell, de regulació dels paratges naturals municipals.

En conseqüència, l'esmentat Paratge Natural Municipal La Dehesa, al terme municipal de Soneja, es va declarar inicialment mitjançant un Acord de 5 de novembre de 2002, del Consell, acord declarat nul per la Sentència núm. 492/2008, de 20 de maig, de la Sala Contenciosa Administrativa del Tribunal Superior de Justícia de la Comunitat Valenciana.

Per raó del que estableix la sentència indicada, i en coherència amb els principis d'eficàcia i celeritat administratives i de conservació d'actes vàlids en matèria de nul·litat, s'ha completat el procediment de declaració de La Dehesa com a paratge natural municipal amb el tràmit essencial del dictamen del Consell Jurídic Consultiu de la Comunitat Valenciana, i s'ha mantingut la tramitació administrativa realitzada per a la declaració conforme al Decret 109/1998, de 29 de juliol, vigent en la data de l'acord inicial; s'han complit, per tant, en alló substancial els tràmits procedimentals necessaris per a la declaració de l'espai protegit previstos en la Llei 11/1994, tal com indica el mateix Consell Jurídic Consultiu de la Comunitat Valenciana en el Dictamen 561/2008, de 4 de setembre de 2008.

Així mateix, d'acord amb el que s'ha suggerit el mateix Consell Jurídic Consultiu de la Comunitat Valenciana en l'esmentat dictamen, es declara mitjançant aquest decret, i es concreta així la protecció d'aquest entorn, completada per l'Acord d'1 de juny de 2005, de la Comissió Territorial d'Urbanisme de Castelló, pel qual es va aprovar definitivament el Pla especial de protecció del Paratge Natural Municipal la Dehesa de Soneja, el qual roman plenament vigent, de conformitat amb el que preveu l'article 73 de la Llei 29/1998, de 13 de juliol, Reguladora de la Jurisdicció Contenciosa Administrativa.

Per aixó, en vista de la bellesa i l'interés de l'enclavament de La Dehesa, una vegada complits els tràmits administratius previstos reglamentàriament, a proposta del conseller de Medi Ambient, Aigua, Urbanisme i Habitatge, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 12 de desembre de 2008,

DECRETE

**Article 1. Objecte**

1. Es declara paratge natural municipal la zona denominada La Dehesa, i s'estableix per a aquest un règim jurídic de protecció, d'acord amb les normes bàsiques contingudes en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.

2. En raó de l'interés ecológic, geomorfológic, cultural i paisatgístic del paratge natural municipal, aquest règim jurídic està orientat a protegir la integritat dels ecosistemes naturals i els cultius tradicionals, i no s'hi admet cap ús o activitat, inclosos els tradicionals, que pose en perill la conservació dels valors que han motivat la declaració, d'acord amb el que disposa l'article 27.2 de la Llei 11/1994.

**Article 2. Àmbit territorial**

1. El paratge natural municipal es localitza al terme municipal de Soneja, a la província de Castelló, amb una superfície de 681,398 ha, i la delimitació descriptiva i gràfica figuren en els annexos I i II d'aquest decret, respectivament. ****[1]****

2. Qualsevol modificació del que estableix aquesta disposició haurà de ser aprovat per decret del Consell, amb audiència prèvia de l'Ajuntament de Soneja.

**Article 3. Administració i gestió**

1. L'administració i gestió del paratge natural municipal correspon a l'Ajuntament de Soneja. No obstant aixó, la gestió de l'àrea del paratge natural municipal inclosa en el Catàleg de zones humides de la Comunitat Valenciana estarà supeditada a les disposicions establides en el catàleg esmentat.

2. La Direcció General de Territori i Paisatge designarà un tècnic dels Serveis Territorials de Castelló, de la Conselleria de Medi Ambient, Aigua, Urbanisme i Habitatge, el qual prestarà assistència tècnica i assessorament en la gestió del paratge natural municipal.

3. El Pla especial de protecció del paratge natural municipal podrà definir mecanismes de participació de la Diputació Provincial de Castelló o altres organismes i entitats en la gestió de l'espai protegit.

**Article 4. Règim de protecció**

1. Amb caràcter general, podran continuar efectuant-se les activitats tradicionals compatibles amb les finalitats que motiven aquesta declaració i la seua inclusió en el Catàleg de zones humides, d'acord amb les regulacions específiques i el que estableixen aquest decret i la normativa que el desenvolupe.

2. Els aprofitaments forestals que conté l'article 30 del capítol IV, dels aprofitaments, de la Llei 3/1993, de 9 de desembre, de la Generalitat, Forestal de la Comunitat Valenciana, podran continuar realitzant-se, d'acord amb les disposicions establides en la Llei forestal esmentada, amb un informe previ de l'Ajuntament de Soneja.

3. En l'àmbit del paratge natural municipal regiran les disposicions de caràcter general següents:

- Les competències de les administracions públiques s'hauran d'exercir de manera que queden preservats tots els valors geomorfológics, ecológics, paisatgístics, naturals i culturals del paratge natural municipal, i s'hauran d'avaluar amb especial atenció els possibles impactes ambientals produïts per les actuacions exteriors al paratge.

- Queden prohibides en l'àmbit de l'espai protegit totes les activitats extractives i mineres.

- Es prohibeix en l'àmbit de l'espai protegit la recol·lecció, la tala o l'arrabassament de les espècies vegetals (exceptuant les susceptibles d'aprofitament forestal), com també la recol·lecció de les espècies de fauna, excepte en aquells casos amb finalitat científica, educativa o conservacionista, una vegada obtinguts els informes previs de la Conselleria de Medi Ambient, Aigua, Urbanisme i Habitatge i del Consell de Participació i l'autorització de l'Ajuntament de Soneja.

- En aquelles àrees en què, per les seues especials característiques, el pla especial de protecció establisca limitacions a l'accés lliure de visitants a fi de preservar la flora, la fauna i la gea del paratge natural municipal, únicament es podrà accedir a aquestes per a la realització d'activitats relacionades amb la gestió de l'espai o amb treballs d'investigació científica, amb un informe previ del Consell de Participació i l'autorització de l'Ajuntament de Soneja.

- No es permetrà la instal·lació d'elements artificials de caràcter permanent que limiten el camp visual, trenquen l'harmonia del paisatge o en desfiguren les perspectives, excepte en casos excepcionals o quan vinga imposat per la normal execució de les activitats autoritzades, sempre que es garantisca la minimització dels efectes sobre la natura i el paisatge.

- Fins que no s'aprove el Pla especial de protecció, tota acció, ús, aprofitament, pla o projecte no previst en els apartats anteriors i que, sent capaç d'afectar els valors naturals de l'espai, pretenga realitzar-se en l'àmbit del paratge, haurà de tenir l'informe favorable de l'Ajuntament de Soneja. El pla especial de protecció haurà d'establir les activitats autoritzades i haurà de definir aquelles que hauran de ser objecte d'autorització especial per part de l'Ajuntament de Soneja. En qualsevol cas, haurà de contenir, com a mínim, les disposicions del Catàleg de zones humides de la Comunitat Valenciana per a l'àrea del paratge natural municipal inclosa en l'esmentat catàleg.

**Article 5. Pla especial de protecció**

1. El Pla especial de protecció del Paratge Natural Municipal la Dehesa, d'acord amb la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, haurà de contenir, almenys, les determinacions següents que, en conjunt, hauran de comportar el marc d'actuació en què es portaran a terme els pressupostos i les actuacions anuals del paratge natural municipal:

- Delimitació i àmbit territorial.

- El règim de protecció de l'espai natural protegit.

- La regulació d'usos i activitats.

- Les normes relatives a l'ús públic.

- Programa economicofinancer.

2. Efectes

El pla especial de protecció serà vinculant, tant per a les administracions públiques com per als particulars.

**Article 6. Consell de Participació del paratge natural municipal**

1. Es crea el Consell de Participació del Paratge Natural Municipal de La Dehesa com a órgan col·legiat de caràcter consultiu, amb la finalitat de col·laborar en la gestió i canalitzar la participació dels propietaris i els interessos socials i económics afectats.

2. El Consell de Participació estarà compost per:

a) Tres representants escollits per l'Ajuntament de Soneja, un dels quals actuarà com a secretari del Consell.

b) Un representant dels propietaris de terrenys inclosos en l'àmbit del paratge natural municipal.

c) Un representant dels agricultors i ramaders propietaris dels predis existents a l'interior del paratge natural municipal.

d) Un representant de les associacions conservacionistes i de defensa de la natura vinculades a l'àrea.

e) Un representant de les associacions de caçadors vinculades a l'àrea.

f) Un representant de la Diputació Provincial de Castelló.

g) Un representant de les universitats de la província de Castelló.

h) Un representant de la Direcció General de Territori i Paisatge en els Serveis Territorials de Castelló de la Conselleria de Medi Ambient, Aigua, Urbanisme i Habitatge.

i) El president del Consell de Participació.

3. La duració del mandat dels representants del Consell de Participació relacionats anteriorment serà de quatre anys.

4. El Consell de Participació es constituirà en el termini de sis mesos i s'haurà de reunir, almenys, dues vegades l'any.

5. Seran funcions del Consell de Participació:

a) Informar el pressupost de gestió del paratge natural municipal.

b) Informar de la modificació o revisió dels instruments d'ordenació del paratge natural municipal.

c) Informar del programa de gestió.

d) Emetre informes preceptius per als quals es preveja expressament la participació de l'órgan col·legiat.

e) Elaborar la proposta d'actuacions i iniciatives tendents a la consecució dels fins del paratge natural municipal, incloent els de difusió i informació dels valors d'aquest, com també programes de formació i educació ambiental.

f) Informar de la memória anual d'activitats i resultats.

6. El president del Consell de Participació haurà de ser nomenat per l'Ajuntament de Soneja.

7. A fi d'establir un funcionament adequat en l'actuació del Consell de Participació s'hauran d'aprovar unes normes internes de funcionament.

**Article 7. Mitjans económics**

1. L'Ajuntament de Soneja haurà d'habilitar en els seus pressupostos els crèdits necessaris per a la correcta gestió del paratge natural municipal.

2. D'acord amb el que estableix reglamentàriament la Conselleria de Medi Ambient, Aigua, Urbanisme i Habitatge habilitarà una línia específica, i haurà d'establir els crèdits necessaris per a col·laborar en la gestió del paratge natural municipal, sense perjudici dels mitjans económics que puguen aportar altres entitats públiques o privades que puguen tenir interés a coadjuvar al manteniment del paratge natural municipal.

**Article 8. Règim d'infraccions i sancions**

1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i la resta de legislació sectorial que siga d'aplicació, sense perjudici del que disposa el Codi penal.

2. Els infractors estaran obligats, en tot cas, a reparar els danys causats i a restituir els llocs i elements alterats a la situació inicial.

DISPOSICIONS FINALS

**Primera. Autorització per al desenvolupament**

S'autoritza el conseller de Medi Ambient, Aigua, Urbanisme i Habitatge perquè, en el marc de les seues competències, dicte les disposicions necessàries per a l'execució i el desenvolupament d'aquest decret.

**Segona. Entrada en vigor**

Aquest decret entrarà en vigor el mateix dia que es publique en el Diari Oficial de la Comunitat Valenciana.

Alacant, 12 de desembre de 2008

El president de la Generalitat,

FRANCISCO CAMPS ORTIZ

El conseller de Medi Ambient, Aigua, Urbanisme i Habitatge,

JOSÉ RAMÓN GARCÍA ANTÓN

ANNEX I. Delimitació del Paratge Natural Municipal La Dehesa

1. L'àmbit territorial del paratge natural municipal es localitza al polígon núm. 5 del cadastre de rústica revisat el 1991.

Els límits són:

- Al nord, els termes municipals d'Azuébar i Chóvar.

- A l'est, el terme municipal d'Alfondeguilla.

- Al sud, els termes municipals d'Algar del Palancia i Sagunt.

- A l'oest, la pista d'Almaroz.

2. Delimitació geogràfica: el paratge queda delimitat pel polígon els vèrtexs del qual amb les corresponents coordenades, que consideren el sistema de referència European Datum 1950 (ED 50) i el sistema cartogràfic UTM (fus 30 N), s'inclouen en un arxiu en format digital que es troba a disposició de qui vullga consultar-lo, en les dependències de la Direcció General de Territori i Paisatge.

---

****[1]******[Correcció d'errades](http://www.docv.gva.es/index.php?id=26&sig=003535/2009&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D003535/2009)** del Decret 200/2008, de 12 de desembre, del Consell, pel qual es declara Paratge Natural Municipal l'enclavament denominat La Dehesa, al terme municipal de Soneja  (DOCV núm. 5983, de 27.03.2009) Ref. Base de dades 003535/2009.


Còpia Permalink ELI